Mistä on kyse? Raju kilpailu koettelee kotimaista kananmunantuotantoa

Munia tuotetaan enemmän kuin niille on kysyntää

Kananmunien hinta on laskussa ruoka- ja tukkukaupassa

Kananmunien tuottajahinta lähti laskuun viime vuonna. Munalaadusta riippuen munapakkaamojen tuottajille maksama hinta on tippunut noin 10–20 senttiä kiloa kohti. Tuoreimman tilaston mukaan tuottaja saa munakilosta keskimäärin euron ja kymmenen senttiä.

Kananmunien tukkukauppaa hallitsevat Munakunta ja Munax. Molemmat mainitsevat hinnanalennusten syyksi munien ylituotannon. Pakkaamot käyvät keskenään kovaa taistoa markkinaosuuksista, ja hintojen tippumista vieritetään kilpailijan niskaan. Munax syyttää markkinajohtaja Munakuntaa hintojen polkemisesta.

- Markkinajohtajan saalistushinnoittelu on aiheuttanut tukkuhintojen syöksymisen ja sitä kautta tuottajahintojen syöksykierteen, sanoo Munaxin toimitusjohtaja Janne Torikka.

Munakunnan mukaan sen hinnoittelu on kilpailutilanteen mukainen. Munakunta katsoo Munaxin olevan vastuussa alan ylituotannosta ja lähettää kilpailijalle napakat terveiset.

- Ehkä olisi kannattanut jättää ne tuotannon lisäykset tekemättä, kun niille ei ole kysyntää, toteaa Munakunnan toimitusjohtaja Jan Lähde.

Pankinjohtajien kärsivällisyys voi joutua koetukselle

Somerolainen Lassi Palander sai viimeksi viikko sitten pakkaamolta ilmoituksen, jossa kerrottiin tuottajahinnan laskevan viisi senttiä kilolta. Nykyinen tuottajahinta on Palanderin mukaan aivan liian alhainen.

- Hinnan pitäisi olla noin 30 senttiä korkeammalla. Silloin saisimme tuotantopanokset hankittua takaisin, investointeja kuoletettua ja ehkä pientä palkkaakin, hän sanoo.

Jo tapahtunut hintojen aleneminen voi tarkoittaa tuottajalle jopa kymmenien tuhansien eurojen menetystä vuodessa. Tuottajan mahdollisuus vaikuttaa on Palanderin mukaan pieni.

- Ei tässä voi kuin yrittää tehdä kaiken mahdollisimman taloudellisesti ja tehokkaasti.

Kun vanhanmalliset häkkikanalat kiellettiin vuonna 2012, moni munatila lopetti toimintansa. Alalle jääneet panivat paljon velkarahaa uusiin tiloihin ja laitteisiin. Siipikarjaliiton mukaan konkurssien uhka on alentuneiden tuottajahintojen takia todellinen.

- Siellä on useiden satojen tuhansien velat niskassa. Että tietysti se on pankinjohtajan ja rehumyyjän kärsivällisyydestä kiinni, että kuinka kauan kitkutellaan, sanoo Siipikarjaliiton toiminnanjohtaja Lea Lastikka.

Kuluttajille tilanne on tällä hetkellä hyvä. Kaupassa riittää munia, ja niiden hinta lähti viime vuonna laskuun myös ruokakaupoissa.